Document ID: 32008D0035

KOMISJONI OTSUS,
8. jaanuar 2008,
mis käsitleb Kreeka Vabariigi määruse eelnõu külmutatud tainast pagaritoodete märgistamise kohta
(teatavaks tehtud numbri K(2007) 6750 all)
(Ainult kreekakeelne tekst on autentne)
(2008/35/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 20. märtsi 2000. aasta direktiivi 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta, (1) eriti selle artikleid 19 ja 20,
ning arvestades järgmist:
(1)
Kreeka ametiasutused edastasid komisjonile direktiivi 2000/13/EÜ artikli 19 lõikes 2 sätestatud korra kohaselt 15. mail 2007. aastal määruse eelnõu külmutatud tainast pagaritoodete kohustuslikku märgistamist käsitlevate erisätete kohta.
(2)
Vastavalt edastatud eelnõule tuleb külmutatud tainast pagaritooteid märgistada tootmise kuupäevaga ja teabega külmutatud taina päritolu kohta.
(3)
Vastavalt direktiivi 2000/13/EÜ artikli 19 lõikele 2 konsulteeris komisjon toiduahela ja loomatervishoiu alalise komitee raames liikmesriikidega.
(4)
Direktiivis 2000/13/EÜ on esitatud sätted toiduainete päritolu märgistamise kohta (artikli 3 lõike 1 punktid 7 ja 8) ja kuupäevade märkimise viiside kohta toiduainete puhul (artikli 9 lõige 5). Vastavalt nendele sätetele on üksikasjalike andmete esitamine toidu päritolu- või lähteriigi kohta kohustuslik toidu märgistamisel ainult siis, kui selliste andmete puudumine võib tarbijat oluliselt eksitada toidu tegeliku päritolu- või lähteriigi määramisel (artikli 3 lõike 1 punkt 8).
(5)
Külmutatud taina kohustuslik märgistamine päritoluriigi teabega on lisakoormus toiduainetetööstuse ettevõtjatele, kes toodavad leiva-saiatooteid teisest Euroopa Liidu liikmesriigist pärit tainast, ja võib mõjutada kaupade vaba liikumist ning ohustada ühtse turu sujuvat toimimist. Direktiivi 2000/13/EÜ artikli 18 lõikes 2 on loetletud kõik need juhud, mil võib lubada ühtlustamata siseriiklikke sätteid, millega reguleeritakse märgistamist ja esitlemist teatavate toiduainete puhul või toiduainete puhul üldiselt. Lisaks juhtudele, mis on seotud rahva tervise kaitsega, võivad sellised meetmed olla lubatud ainult siis, kui see on vajalik pettuste vältimiseks või tööstus- ja kaubandusomandi õiguste, päritolutähiste ja kontrollitud päritolunimetuste kaitsmiseks või ebaausa konkurentsi tõkestamiseks.
(6)
Kreeka teatise põhjendus viitab hügieenile ja seega rahva tervise kaitsele. Kreeka teatis ei võta arvesse seda, et toidu hügieeni kohta on üldnõuded kehtestatud, eelkõige Euroopa Parlamendi ja nõukogu 29. aprilli 2004. aasta määrusega (EÜ) nr 852/2004 toiduainete hügieeni kohta. (2) Kreeka teatis ei esita mingeid tõendeid, et teatatud meetmed oleksid vajalikud rahva tervise kaitsel kõrgema taseme saavutamiseks.
(7)
Direktiivi 2000/13/EÜ artikli 9 lõike 5 viienda taande kohaselt ei ole vastavalt ühenduse sätetele, millega kehtestatakse kuupäeva märkimise muud viisid, liht- ja valikpagaritoodete puhul nõutav säilivusaja märkimine. Ühenduse õigusaktid ei näe ette mingit muud eeskirja kuupäevade märkimise kohta kui pagaritoodete vabastus säilivusaja märkimisest.
(8)
Külmutatud taina kohustuslik märgistamine valmistamise kuupäevaga käsitleks eelkõige teistest liikmesriikidest pärit tooteid, mida saab turustada üksnes pärast säilitamistöötlust, näiteks sellisel viisil nagu külmutamine. See kohustus võib olla takistuseks kaupade vabale liikumisele ja ühtse turu sujuvale toimimisele.
(9)
Euroopa kohtu praktika kohaselt peavad riigi pädevad ametiasutused tõendama ühest küljest seda, et eelnõu meetmed on ettenähtud eesmärgi saavutamiseks vajalikud ja teisest küljest, et nad on kooskõlas proportsionaalsuse põhimõttega (vt 30. novembri 1983. aasta otsus 227/82: Van Bennekom, EKL 1983, lk 3883 lõige 40; 13. märtsi 1997. aasta otsus C-358/95: Morellato, EKL 1997, lk I-1431, lõige 14 ja 8. mai 2003. aasta otsus C-14/02: ATRAL, EKL 2003, lk I-14431, lõige 67).
(10)
Teatatud meetmeid ühepoolselt ja vahet tegemata rakendades mõjutaks Kreeka Vabariik ühendusesisest kaubandust üsna tõenäoliselt ebaproportsionaalsel viisil. See kohustaks tootjaid või ettevõtjaid, kes töötlevad teistest liikmesriikidest pärit tainast, kasutama vastavat erimärgistust.
(11)
Komisjon jätkab liikmesriikidega arutelusid toidu päritolu puudutava märgistamise küsimuses.
(12)
Neid tähelepanekuid silmas pidades on komisjon esitanud negatiivse arvamuse vastavalt direktiivi 2000/13/EÜ artikli 19 lõikele 3.
(13)
Käesoleva otsusega ette nähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kreeka Vabariigil palutakse jätta vastu võtmata määruse eelnõu külmutatud tainast pagaritoodete märgistamise kohta.
Artikkel 2
Käesolev otsus on adresseeritud Kreeka Vabariigile.
Brüssel, 8. jaanuar 2008

Labels: 3
18
17
15